
(Riadny legislatívny postup: prvé čítanie)


Pozmeňujúci návrh		1
Návrh nariadenia
Odôvodnenie 1 a (nové)
	

	Text predložený Komisiou
	Pozmeňujúci návrh

	
	(1a)	Prezident Spojených štátov amerických Donald J. Trump vo vykonávacom nariadení 14257 z 2. apríla 2025 s názvom Regulácia dovozu pomocou recipročného cla s cieľom korigovať obchodné praktiky, ktoré prispievajú k veľkým a trvalým ročným deficitom Spojených štátov v obchode s tovarom, vyhlásil vnútroštátnu núdzovú situáciu v dôsledku podmienok, ktoré vedú k veľkým a trvalým ročným deficitom Spojených štátov amerických v obchode s tovarom, a že cieľom Spojených štátov je obnoviť rovnováhu globálnych obchodných tokov uložením dodatočného valorického cla na všetok dovoz od všetkých obchodných partnerov s možnosťou výnimiek. Tieto sadzobné opatrenia Spojených štátov zahŕňali základnú 10 % colnú sadzbu na všetok dovoz a dodatočné clá špecifické pre jednotlivé krajiny, ktoré sa vypočítali na základe dvojstranných obchodných bilancií. Pre Úniu to znamenalo 20 % clo na väčšinu výrobkov s účinnosťou od 9. apríla 2025 nad rámec predtým obnovených 25 % ciel na oceľ a hliník, ktoré boli zavedené 12. marca 2025. Prezident Trump 9. apríla 2025 oznámil 90-dňovú prestávku v súvislosti s úplným vykonávaním uvedených ciel, pričom sa colná sadzba Únie znížila z 20 % na základnú úroveň 10 %. V platnosti zostali 25 % clá na oceľ, hliník a automobily, ktoré sa následne s účinnosťou od 4. júna 2025 zvýšili z 25 % na 50 %. Prezident Trump okrem toho 12. júla 2025 oznámil nové 30 % clá na tovar Únie s účinnosťou od 1. augusta 2025. Tento vývoj zdôraznil význam vytvorenia stabilného rámca, čo v konečnom dôsledku viedlo k spoločnému vyhláseniu z 21. augusta 2025 o rámcovej dohode Európskej únie a Spojených štátov amerických o vzájomnom, spravodlivom a vyváženom obchode.



Pozmeňujúci návrh		2
Návrh nariadenia
Odôvodnenie 1 b (nové)
	

	Text predložený Komisiou
	Pozmeňujúci návrh

	
	(1b)	V dôsledku prijatých a plánovaných sadzobných opatrení Spojených štátov sa na základe ekonomických analýz odhadlo, že Únia by mohla čeliť poklesu hrubého domáceho produktu (HDP) o 0,2 % až 0,8 %. Vplyv na finančné trhy bol zjavný na základe zvýšenej volatility, pričom osobitným rizikám boli vystavené odvetvia Únie, ktoré sú vo veľkej miere závislé od vývozu do Spojených štátov, ako je automobilový, farmaceutický a strojársky sektor.



Pozmeňujúci návrh		3
Návrh nariadenia
Odôvodnenie 1 c (nové)
	

	Text predložený Komisiou
	Pozmeňujúci návrh

	
	(1c)	Navyše, ako sa zdôrazňuje v spoločnej bielej knihe o európskej obrannej pripravenosti 2030, Únia čelí naliehavej a rastúcej hrozbe spojenej s návratom rozsiahleho konfliktu do Európy. V reakcii na túto stupňujúcu sa výzvu je nevyhnutné, aby Únia prijala rozhodné opatrenia na zabezpečenie svojich obranných kapacít vrátane upevnenia hlbokého a komplexného transatlantického partnerstva v oblasti bezpečnosti, odolnosti a priemyselnej spolupráce a zároveň posilnila vlastnú technologickú a priemyselnú základňu, a to aj v odvetviach dôležitých pre bezpečnostný a obranný priemysel Únie. Takéto posilnené spôsobilosti si vyžadujú stabilitu a predvídateľnosť v spolupráci s kľúčovými partnermi, najmä so Spojenými štátmi. Iba prostredníctvom spoľahlivého a prispôsobivého partnerstva môže Únia zabezpečiť svoju kolektívnu pripravenosť a účinne reagovať na súčasné geopolitické výzvy pri plnom rešpektovaní svojich základných bezpečnostných záujmov. Okrem toho, zníženie ciel na dovoz priemyselných a technologicky vyspelých výrobkov z Únie do Spojených štátov by významne posilnilo transatlantickú priemyselnú základňu a zlepšilo spoluprácu pri rozvoji inovačných a interoperabilných spôsobilostí. Takýto krok by pomohol zabezpečiť vyváženejšie a vzájomne výhodné obchodné vzťahy v tomto strategickom odvetví a zároveň by prispel k celkovej hospodárskej konkurencieschopnosti a bezpečnostnej odolnosti Únie. Zníženie týchto ciel by tiež zabezpečilo stabilitu a predvídateľnosť potrebnú pre spoločný transatlantický postup pri ochrane našich spoločných strategických záujmov v súčasnom geopolitickom kontexte a predstavovalo by cenný krok smerom k hlbšej spolupráci pri budúcom rozvoji komplexnej transatlantickej dohody.



Pozmeňujúci návrh		4
Návrh nariadenia
Odôvodnenie 1 d (nové)
	

	Text predložený Komisiou
	Pozmeňujúci návrh

	
	(1d)	Únia opätovne zdôrazňuje svoj neochvejný záväzok voči transparentnému, spravodlivému a na pravidlách založenému multilaterálnemu obchodnému systému, ktorý je založený na zásadách Svetovej obchodnej organizácie (WTO). V súlade so zmluvami je Únia naďalej odhodlaná presadzovať svoje hodnoty a záujmy na globálnej scéne, najmä prostredníctvom podpory otvoreného a spravodlivého obchodu a posilňovania medzinárodného práva. WTO zostáva základným kameňom svetového obchodného poriadku a hlavným fórom pre vypracovanie, implementáciu a presadzovanie pravidiel medzinárodného obchodu. Úzka spolupráca s podobne zmýšľajúcimi partnermi, najmä so Spojenými štátmi, je nevyhnutná na udržanie a posilnenie tohto systému, zabezpečenie predvídateľného globálneho obchodného prostredia založeného na pravidlách, pokročenie v potrebnej reforme WTO a dosiahnutie dobre fungujúceho mechanizmu urovnávania sporov.



Pozmeňujúci návrh		5
Návrh nariadenia
Odôvodnenie 1 e (nové)
	

	Text predložený Komisiou
	Pozmeňujúci návrh

	
	(1e)	Hoci určité obchodné napätie stále pretrváva, v súčasnosti sa rieši prostredníctvom novovytvoreného rámca dialógu a koordinácie. Únia je naďalej odhodlaná zabezpečovať, aby sa jej obchodné a investičné vzťahy so Spojenými štátmi rozvíjali v dlhodobejšom horizonte v súlade so zásadami voľného a spravodlivého obchodu medzi zmluvnými stranami a v súlade so systémom obchodovania založeným na pravidlách WTO bez oslabenia iných opatrení obchodnej politiky, a to aj v oblasti ochrany obchodu. Cieľom je zahrnúť ďalšie odvetvia strategického významu pre Úniu a uzavrieť dohodu zakotvenú v multilaterálnom rámci a konzistentnú s obchodným systémom založeným na pravidlách WTO.



Pozmeňujúci návrh		6
Návrh nariadenia
Odôvodnenie 1 f (nové)
	

	Text predložený Komisiou
	Pozmeňujúci návrh

	
	(1f)	Vzhľadom na útočnú vojnu Ruska proti Ukrajine, ako aj na ďalšie konflikty v susedstve Únie, ktoré ohrozujú bezpečnosť Únie a jej občanov, je pre Úniu nevyhnutné zachovať a ďalej posilňovať partnerstvo s kľúčovým spojencom v čase, keď sú tieto vzťahy mimoriadne dôležité. V tejto výnimočnej situácii sa od Únie vyžaduje, aby prijala mimoriadne a dočasné opatrenia, ktoré sú riadne odôvodnené podľa článku XXI dohody GATT (bezpečnostné výnimky). Takéto jednostranné opatrenia by však nemali vytvárať precedens a mali by zostať striktne výnimočné, primerané a časovo obmedzené, čo by odrážalo ich osobitnú povahu ako opatrení opodstatnených z bezpečnostných dôvodov.



Pozmeňujúci návrh		7
Návrh nariadenia
Odôvodnenie 3
	

	Text predložený Komisiou
	Pozmeňujúci návrh

	(3)	Únia a Spojené štáty chcú, aby toto spoločné vyhlásenie bolo prvým krokom v procese, ktorý sa môže časom ďalej rozvíjať tak, aby zahrnul aj ďalšie oblasti a naďalej zlepšoval prístup na trh a zvyšoval ich obchodné a investičné vzťahy.
	(3)	Únia a Spojené štáty chcú, aby toto spoločné vyhlásenie bolo prvým krokom v procese, ktorý sa môže časom ďalej rozvíjať tak, aby zahrnul aj ďalšie oblasti a naďalej zlepšoval prístup na trh a zvyšoval ich obchodné a investičné vzťahy. Únia je naďalej odhodlaná pokračovať v rokovaniach so Spojenými štátmi s cieľom dosiahnuť vzájomne prospešnú dohodu pre ďalšie dôležité odvetvia svojho hospodárstva, napríklad agropotravinové výrobky, ako aj priemyselný tovar, počas obdobia úplného alebo čiastočného pozastavenia colných preferencií alebo colných kvót udelených Spojeným štátom.



Pozmeňujúci návrh		8
Návrh nariadenia
Odôvodnenie 5 a (nové)
	

	Text predložený Komisiou
	Pozmeňujúci návrh

	
	(5a)	Prijatím tohto nariadenia by nemalo byť dotknuté právo Únie uplatňovať protiopatrenia v reakcii na neodôvodnené opatrenia prijaté Spojenými štátmi.



Pozmeňujúci návrh		9
Návrh nariadenia
Odôvodnenie 6
	

	Text predložený Komisiou
	Pozmeňujúci návrh

	(6)	Upravené clá a colné kvóty by sa mali uplatňovať dovtedy, kým Spojené štáty účinne vykonávajú spoločné vyhlásenie.
	(6)	Keďže hlavným cieľom spoločného vyhlásenia je vytvoriť jasný rámec pre transatlantický obchod, ktorý prinesie vývozcom Únie veľmi potrebnú stabilitu a predvídateľnosť, akékoľvek kroky zo strany Spojených štátov, ktoré by mohli túto stabilitu a predvídateľnosť narušiť, či už hrozbou odchýlenia sa alebo odchýlením sa od záväzkov vyplývajúcich zo spoločného vyhlásenia, alebo akýkoľvek iný krok, ktorý je v rozpore s duchom spoločného vyhlásenia, alebo zasahovanie do legitímnych zvrchovaných rozhodnutí Únie alebo jedného z jej členských štátov, by mali viesť k pozastaveniu záväzkov Únie vyplývajúcich zo spoločného vyhlásenia. Upravené clá a colné kvóty by sa preto mali uplatňovať len vtedy a iba dovtedy, kým Spojené štáty účinne vykonávajú spoločné vyhlásenie.  Akákoľvek nová colná sadzba v dôsledku akéhokoľvek prebiehajúceho alebo budúceho vyšetrovania USA podľa článku 232 alebo na základe akéhokoľvek iného podobného právneho základu, ktorá nadobudne účinnosť po podpise spoločného vyhlásenia a prekročí celkový colný strop vo výške 15 %, by oslabila ducha spoločného vyhlásenia a cieľ stability, a preto by sa považovala za jeho porušenie a mala by viesť k pozastaveniu uplatňovania tohto nariadenia. 



Pozmeňujúci návrh		10
Návrh nariadenia
Odôvodnenie 6 a (nové)
	

	Text predložený Komisiou
	Pozmeňujúci návrh

	
	(6a)	Vzhľadom na to, že zvrchované a demokratické právo Únie na reguláciu a acquis communautaire nemôžu byť súčasťou rokovaní so žiadnou treťou krajinou, uplatňovanie článku 1 alebo článku 2 tohto nariadenia by sa malo pozastaviť v prípade akéhokoľvek pokusu Spojených štátov o použitie hospodárskeho nátlaku v zmysle článku 2 ods. 1 nariadenia Európskeho parlamentu a Rady (EÚ) 2023/26751a, napríklad prostredníctvom uplatnenia alebo hrozby uplatnením dodatočných ciel alebo akéhokoľvek iného opatrenia ovplyvňujúceho obchod alebo investície s cieľom zabrániť ukončeniu, zmene alebo prijatiu určitého aktu Úniou alebo členským štátom alebo takéto ukončenie, zmenu alebo prijatie dosiahnuť, a tým následne zasahovať do legislatívnych zvrchovaných rozhodnutí Únie alebo členského štátu. Okrem pozastavenia uplatňovania článku 1 alebo článku 2 tohto nariadenia by Únia mala v súlade s článkami 4 a 5 nariadenia (EÚ) 2023/2675 určiť a preskúmať tieto hrozby alebo opatrenia používané Spojenými štátmi a v relevantných prípadoch prijať opatrenia reakcie v súlade s článkom 8 uvedeného nariadenia.

	
	_____________

	
	1a Nariadenie Európskeho parlamentu a Rady (EÚ) 2023/2675 z 22. novembra 2023 o ochrane Únie a jej členských štátov pred hospodárskym nátlakom tretích krajín (Ú. v. EÚ L, 2023/2675, 7.12.2023, ELI: http://data.europa.eu/eli/reg/2023/2675/oj).



Pozmeňujúci návrh		11
Návrh nariadenia
Odôvodnenie 6 b (nové)
	

	Text predložený Komisiou
	Pozmeňujúci návrh

	
	(6b)	Opatrenia stanovené v tomto nariadení by mali byť podmienené pokračujúcim zosúlaďovaním Spojených štátov s bezpečnostnými záujmami Únie. Ak Spojené štáty prijmú opatrenia, ktoré priamo narúšajú základné bezpečnostné záujmy Únie alebo jej členských štátov vrátane ich územnej celistvosti a ich hospodárskeho rozmeru a ich zahraničnú a obrannú politiku, mali by byť k dispozícii mechanizmy pozastavenia podľa tohto nariadenia, aby sa zabezpečilo, že obchodná politika Únie zostane v súlade s jej cieľmi v oblasti vonkajšej politiky a bezpečnosti.



Pozmeňujúci návrh		12
Návrh nariadenia
Odôvodnenie 6 c (nové)
	

	Text predložený Komisiou
	Pozmeňujúci návrh

	
	(6c)	Týmto nariadením sa Spojeným štátom udeľujú rozsiahle a výnimočné colné preferencie a colné kvóty, ktoré by potenciálne mohli viesť k zvýšeniu dovozu tovaru, na ktorý sa tieto preferencie a kvóty vzťahujú, čo by mohlo mať významný dosah na výrobné odvetvie Únie. Okrem toho sa toto nariadenie prijalo bez sprievodného posúdenia vplyvu, takže v čase jeho prijatia je ťažké odhadnúť jeho potenciálny hospodársky vplyv. Preto by sa mal zaviesť ochranný mechanizmus, ktorého cieľom by bola ochrana výrobného a poľnohospodárskeho odvetvia Únie v prípade, že by colné preferencie a colné kvóty udelené týmto nariadením viedli k takému zvýšeniu dovozu určitého tovaru, ktoré by výrobnému odvetviu Únie spôsobilo vážnu ujmu alebo by hrozilo, že ju spôsobí. Ak sa zaznamená zvýšenie objemu dovozu určitého tovaru o viac ako 10 %, Komisia by mala vykonať preskúmanie s cieľom určiť, či toto zvýšenie spôsobuje vážnu ujmu výrobnému odvetviu Únie alebo či hrozí, že ju spôsobí.



Pozmeňujúci návrh		13
Návrh nariadenia
Odôvodnenie 6 d (nové)
	

	Text predložený Komisiou
	Pozmeňujúci návrh

	
	(6d)	V spoločnom vyhlásení sa nestanovuje uplatňovanie 15 % colného stropu na oceľ a hliník, preto zostávajú v platnosti 50 % colné sadzby, ktoré predtým zaviedli Spojené štáty. Únia a Spojené štáty v spoločnom vyhlásení vyjadrili zámer zvážiť možnosť spolupráce pri ochrane svojich príslušných domácich trhov pred nadmernou kapacitou ocele a hliníka a zároveň zaistiť vzájomné bezpečné dodávateľské reťazce, a to aj prostredníctvom riešení v oblasti colných kvót.



Pozmeňujúci návrh		14
Návrh nariadenia
Odôvodnenie 6 e (nové)
	

	Text predložený Komisiou
	Pozmeňujúci návrh

	
	(6e)	Ministerstvo obchodu Spojených štátov 19. augusta 2025 oznámilo, že do zoznamu výrobkov „odvodených“ z ocele a hliníka, na ktoré sa vzťahujú odvetvové clá podľa článku 232, doplnilo 407 kategórií výrobkov. V dôsledku toho sa na oceľový a hliníkový obsah v týchto výrobkoch vzťahuje colná sadzba vo výške 50 %. Uloženie týchto ciel a ťažkopádnych administratívnych a colných požiadaviek po podpise spoločného vyhlásenia zvýšilo úroveň nestability v obchode medzi Úniou a Spojenými štátmi a viedlo k vážnym hospodárskym dôsledkom pre dotknuté spoločnosti z Únie a ich pracovníkov. Tieto clá tiež neúmerne ovplyvňujú malé a stredné podniky a nadväzujúce priemyselné odvetvia Únie, pričom oslabujú ich konkurencieschopnosť na trhu Spojených štátov a vedú k potenciálnej dlhodobej strate podielu na trhu a k trvalému poškodeniu transatlantických priemyselných dodávateľských reťazcov. Únia a Spojené štáty by mali rýchlo a obojstranne výhodne uzavrieť prebiehajúce rokovania zamerané na vyriešenie týchto colných sporov a obnovenie stabilných transatlantických obchodných vzťahov. V tejto súvislosti by sa pozastavenie ciel na dovoz uvedených výrobkov malo prestať uplatňovať šesť mesiacov od dátumu začatia uplatňovania uvedeného v článku 6 treťom odseku, pokiaľ sa pred uplynutím uvedeného dátumu v spolupráci so Spojenými štátmi nenájdu udržateľné a vzájomne prijateľné riešenia v oblasti obchodu s oceľou, hliníkom a ich odvodenými výrobkami. Okrem toho v súvislosti s navrhovaným nástrojom Únie, ktorý rieši negatívne účinky celosvetovej nadmernej kapacity na trh Únie s oceľou súvisiace s obchodom, by odstránenie ciel na výrobky z ocele malo byť v súlade s týmto novým nástrojom. 



Pozmeňujúci návrh		15
Návrh nariadenia
Odôvodnenie 6 f (nové)
	

	Text predložený Komisiou
	Pozmeňujúci návrh

	
	(6f)	Spoločné vyhlásenie sa nevzťahuje na ťažké úžitkové vozidlá a ich časti. V súvislosti s prebiehajúcim vykonávaním spoločného vyhlásenia by Únia a Spojené štáty mali zaobchádzať s ťažkými nákladnými vozidlami a ich časťami rovnako ako s osobnými automobilmi a ich časťami s cieľom zahrnúť ich do 15 % paušálnej sadzby a zaistiť, aby všetky príslušné opatrenia zabezpečovali spravodlivé a primerané zaobchádzanie v súlade s cieľmi spoločného vyhlásenia.



Pozmeňujúci návrh		16
Návrh nariadenia
Odôvodnenie 7
	

	Text predložený Komisiou
	Pozmeňujúci návrh

	(7)	S cieľom zabezpečiť jednotné podmienky vykonávania tohto nariadenia by sa mali na Komisiu preniesť vykonávacie právomoci na pozastavenie uplatňovania tohto nariadenia za určitých okolností. Tieto právomoci by sa mali vykonávať v súlade s nariadením Európskeho parlamentu a Rady (EÚ) č. 182/20113.
	(7)	S cieľom určiť dátum začatia uplatňovania colných preferencií alebo colných kvót udelených Spojeným štátom týmto nariadením, úplne alebo čiastočne pozastaviť colné preferencie alebo colné kvóty a zmeniť zoznam tovaru, v prípade ktorého boli udelené colné preferencie, by sa mala na Komisiu delegovať právomoc prijímať delegované akty v súlade s článkom 290 Zmluvy o fungovaní Európskej únie. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov, a aby tieto konzultácie vykonávala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva3. Predovšetkým v záujme rovnakého zastúpenia pri príprave delegovaných aktov sa všetky dokumenty doručujú Európskemu parlamentu a Rade3a v rovnakom čase ako expertom z členských štátov a experti Európskeho parlamentu a Rady majú systematicky prístup na zasadnutia skupín expertov Komisie, ktoré sa zaoberajú prípravou delegovaných aktov.

	_________________
	_________________

	3 Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13, ELI: http://data.europa.eu/eli/reg/2011/182/oj).
	3 Ú. v. EÚ L 123, 12.5.2016, s. 1, ELI: http://data.europa.eu/eli/agree_interinstit/2016/512/oj.



Pozmeňujúci návrh		17
Návrh nariadenia
Odôvodnenie 8 a (nové)
	

	Text predložený Komisiou
	Pozmeňujúci návrh

	
	(8a)	Prístup na trh Únie je a mal by zostať podmienený dodržiavaním príslušných právnych predpisov Únie vrátane mechanizmu uhlíkovej kompenzácie na hraniciach EÚ, smernice o náležitej starostlivosti podnikov v oblasti udržateľnosti a pravidiel proti odlesňovaniu bez ohľadu na to, z ktorej jurisdikcie výrobky pochádzajú.



Pozmeňujúci návrh		18
Návrh nariadenia
Odôvodnenie 8 b (nové)
	

	Text predložený Komisiou
	Pozmeňujúci návrh

	
	(8b)	Komisia by mala pravidelne vyhodnocovať účinky tohto nariadenia na obchodné toky, úroveň výroby a dynamiku cien, ktoré vyplývajú z vykonávania článkov 1 a 2. Komisia by mala úzko spolupracovať s členskými štátmi a príslušnými odvetviami priemyslu Únie a zabezpečiť systematický zber údajov a pravidelnú výmenu informácií, aby bolo možné včas identifikovať akékoľvek narušenia trhu alebo nerovnováhu.



Pozmeňujúci návrh		19
Návrh nariadenia
Odôvodnenie 8 c (nové)
	

	Text predložený Komisiou
	Pozmeňujúci návrh

	
	(8c)	Toto nariadenie predstavuje naliehavú reakciu na výnimočnú a nestabilnú situáciu a môže mať ďalekosiahle dôsledky. Jeho uplatňovanie by sa preto malo obmedziť. Prvá hodnotiaca správa o vplyve tohto nariadenia na výrobné odvetvie Únie a výrobcov morských plodov a poľnohospodárskeho tovaru, ako aj na spotrebiteľov by sa mala uverejniť do ... [šesť mesiacov od dátumu nadobudnutia účinnosti tohto nariadenia]. Do ... [šesť mesiacov pred dátumom ukončenia uplatňovania tohto nariadenia] by Komisia mala predložiť dodatočné komplexné posúdenie vplyvu, ku ktorému v prípade potreby pripojí legislatívny návrh na predĺženie uplatňovania tohto nariadenia. V uvedenom posúdení vplyvu by sa okrem iného malo určiť, či toto nariadenie spôsobilo v konkrétnych odvetviach ujmu a nerovnováhu, a to aj pokiaľ ide o ceny a stabilitu trhu, ako sa zmenili štruktúry obchodu Únie v dôsledku obchodu medzi Úniou a Spojenými štátmi, ako aj vplyv tohto nariadenia na rozpočet Únie a vnútroštátne rozpočty a s tým súvisiace prognózy vzhľadom na pokles príjmov z ciel.



Pozmeňujúci návrh		20
Návrh nariadenia
Odôvodnenie 8 d (nové)
	

	Text predložený Komisiou
	Pozmeňujúci návrh

	
	(8d)	Európsky parlament a Rada by mali byť plne, pravidelne a včas informovaní o relevantnom vývoji pri uplatňovaní tohto nariadenia a počas celého procesu by sa s nimi malo náležite konzultovať.



Pozmeňujúci návrh		21
Návrh nariadenia
Odôvodnenie 9 
	

	Text predložený Komisiou
	Pozmeňujúci návrh

	(9)	Keďže je dôležité zabrániť narušeniu obchodných a investičných vzťahov medzi Úniou a Spojenými štátmi, toto nariadenie by malo nadobudnúť účinnosť dňom nasledujúcim po jeho uverejnení. 
	(9)	Keďže je dôležité zabrániť narušeniu obchodných a investičných vzťahov medzi Úniou a Spojenými štátmi, toto nariadenie by malo nadobudnúť účinnosť dňom nasledujúcim po jeho uverejnení. V nadväznosti na rozhodnutie Najvyššieho súdu USA o použití zákona o právomociach v oblasti ekonomiky v prípade mimoriadnych medzinárodných situácií na uloženie základných ciel obchodným partnerom Spojených štátov a na zmeny úrovní ciel na niektoré výrobky Únie, ktoré presahujú stropy dohodnuté v spoločnom vyhlásení, a po začatí nových prešetrovaní podľa článku 301 a vzhľadom na prebiehajúce prešetrovania podľa článku 232 a potenciálne použitie akéhokoľvek iného právneho základu spolu s pretrvávajúcou obchodnou neistotou je však potrebné stanoviť, že colné preferencie a colné kvóty udelené Úniou na výrobky s pôvodom v Spojených štátoch, na ktoré sa vzťahuje toto nariadenie, sa majú začať uplatňovať až od dátumu určeného delegovaným aktom, keď budú splnené podmienky stanovené v tomto nariadení.



Pozmeňujúci návrh		22
Návrh nariadenia
Odôvodnenie 9 a (nové)

	

	Text predložený Komisiou
	Pozmeňujúci návrh

	
	(9a)	Vplyv tohto nariadenia na rozpočet Únie bol posúdený+ v súlade s článkom 310 ods. 4 Zmluvy o fungovaní Európskej únie. Na jeho vykonávanie by sa mali vyčleniť dostatočné finančné a ľudské zdroje, pričom by sa mal zohľadniť vplyv jeho financovania na iné programy alebo politiky Únie a mala by sa zaručiť jeho zlučiteľnosť s viacročným finančným rámcom, so systémom vlastných zdrojov a s príslušnou medziinštitucionálnou dohodou, ako aj s rozpočtovými zásadami stanovenými v nariadení Európskeho parlamentu a Rady (EÚ, Euratom) 2024/2509[1].

	
	____________________

	
	+ Pro memoria: rozpočtové posúdenie Výboru Európskeho parlamentu pre rozpočet z 11. decembra 2025 k návrhu nariadenia Európskeho parlamentu a Rady o úprave ciel na dovoz určitého tovaru s pôvodom v Spojených štátoch amerických a o otvorení colných kvót na dovoz určitého tovaru s pôvodom zo Spojených štátov amerických (COM(2025)0471).

	
	[1] Nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj).



Pozmeňujúci návrh		23
Návrh nariadenia
Článok 1 – nadpis
	

	Text predložený Komisiou
	Pozmeňujúci návrh

	Úprava ciel
	Pozastavenie ciel



Pozmeňujúci návrh		24
Návrh nariadenia
Článok 1 – odsek 1
	

	Text predložený Komisiou
	Pozmeňujúci návrh

	1.	Uplatniteľné clá podľa Spoločného colného sadzobníka na dovoz tovaru do Únie zatriedeného pod číselné znaky kombinovanej nomenklatúry (KN) uvedené v prílohe I a s pôvodom v Spojených štátoch sú 0 %.
	1.	Uplatniteľné clá podľa Spoločného colného sadzobníka na dovoz tovaru do Únie zatriedeného pod číselné znaky kombinovanej nomenklatúry (KN) uvedené v prílohe I a s pôvodom v Spojených štátoch sú pozastavené.



Pozmeňujúci návrh		25
Návrh nariadenia
Článok 1 – odsek 2 a (nový)
	

	Text predložený Komisiou
	Pozmeňujúci návrh

	
	2a.	Bez toho, aby bol dotknutý článok 4b, pozastavenie ciel uvedených v odsekoch 1 a 2 tohto článku sa prestane uplatňovať od dátumu ukončenia uplatňovania tohto nariadenia uvedeného v článku 6 druhom odseku.



Pozmeňujúci návrh		26
Návrh nariadenia
Článok 3 – nadpis
	

	Text predložený Komisiou
	Pozmeňujúci návrh

	Pozastavenie
	Pozastavenie uplatňovania



Pozmeňujúci návrh		27
Návrh nariadenia
Článok 3 – odsek 1 – pododsek 1 – úvodná časť
	

	Text predložený Komisiou
	Pozmeňujúci návrh

	Komisia môže prijať vykonávací akt, ktorým sa úplne alebo čiastočne pozastaví uplatňovanie článku 1 alebo článku 2 za týchto okolností:
	Komisia je splnomocnená prijímať v súlade s článkom 4d delegované akty, ktorými sa mení príloha I, príloha II alebo príloha III k tomuto nariadeniu s cieľom úplne alebo čiastočne pozastaviť uplatňovanie článku 1 alebo článku 2, po preskúmaní na základe opodstatnených informácií zhromaždených z vlastnej iniciatívy alebo získaných z akéhokoľvek spoľahlivého zdroja vrátane členského štátu, Európskeho parlamentu alebo výrobcov z Únie za týchto okolností:



Pozmeňujúci návrh		28
Návrh nariadenia
Článok 3 – odsek 1 – pododsek 1 – písmeno a
	

	Text predložený Komisiou
	Pozmeňujúci návrh

	a)	ak Spojené štáty nevykonávajú spoločné vyhlásenie alebo inak podkopávajú ciele sledované spoločným vyhlásením, alebo narúšajú prístup hospodárskych subjektov Únie na trh Spojených štátov, alebo inak narúšajú obchodné a investičné vzťahy medzi Úniou a Spojenými štátmi americkými;
	a)	ak Spojené štáty nevykonávajú spoločné vyhlásenie alebo inak podkopávajú ciele zlepšenia obchodných a investičných vzťahov medzi Úniou a Spojenými štátmi a ciele sledované spoločným vyhlásením spočívajúce v podpore recipročného, spravodlivého a vyváženého obchodu, alebo narúšajú prístup hospodárskych subjektov Únie na trh Spojených štátov, diskriminujú hospodárske subjekty z Únie, ktoré chcú pôsobiť alebo už pôsobia v Spojených štátoch, alebo sa na ne zameriavajú, alebo inak narúšajú obchodné a investičné vzťahy medzi Úniou a Spojenými štátmi americkými;



Pozmeňujúci návrh		29
Návrh nariadenia
Článok 3 – odsek 1 – pododsek 1 – písmeno a a (nové)
	

	Text predložený Komisiou
	Pozmeňujúci návrh

	
	aa)	ak Spojené štáty uložia dodatočné clá na tovar dovážaný z Únie, ktoré presahujú 15 % colný strop, alebo akýmkoľvek iným spôsobom zvýšia alebo uložia nové clá alebo iné clá, dane alebo poplatky na tovar Únie, kým zostávajú v platnosti podmienky spoločného vyhlásenia, alebo zmenia klasifikáciu výrobkov, čo bude mať za následok zvýšenie úrovne ciel;



Pozmeňujúci návrh		30
Návrh nariadenia
Článok 3 – odsek 1 – pododsek 1 – písmeno b
	

	Text predložený Komisiou
	Pozmeňujúci návrh

	b)	ak existujú dostatočné náznaky, že Spojené štáty budú v budúcnosti konať spôsobom uvedeným v písmene a);
	b)	ak existujú dostatočné náznaky, že Spojené štáty budú v budúcnosti konať spôsobom uvedeným v písmene a) alebo písmene aa);



Pozmeňujúci návrh		31
Návrh nariadenia
Článok 3 – odsek 1 – pododsek 1 – písmeno c
	

	Text predložený Komisiou
	Pozmeňujúci návrh

	c)	ak úprava ciel uvedená v článku 1 alebo otvorenie colných kvót uvedené v článku 2 vedie k dovozu tovaru s pôvodom v Spojených štátoch v takých zvýšených množstvách, v absolútnom vyjadrení alebo relatívne k domácej výrobe, a za takých podmienok, že spôsobuje alebo hrozí, že spôsobí vážnu ujmu domácemu výrobnému odvetviu Únie;
	vypúšťa sa



Pozmeňujúci návrh		32
Návrh nariadenia
Článok 3 – odsek 1 – pododsek 1 – písmeno d
	

	Text predložený Komisiou
	Pozmeňujúci návrh

	d)	ak došlo k zmene objektívnych okolností vzhľadom na okolnosti existujúce v čase vydania spoločného vyhlásenia.
	d)	ak došlo k zmene objektívnych okolností vzhľadom na okolnosti existujúce v čase vydania spoločného vyhlásenia, najmä pokiaľ ide o závažné porušovanie ľudských práv, základných zásad demokracie a právneho štátu, ako aj o ohrozenie základných bezpečnostných záujmov Únie alebo jej členských štátov vrátane ich územnej celistvosti a ich hospodárskeho rozmeru a ich zahraničnej a obrannej politiky.



Pozmeňujúci návrh		33
Návrh nariadenia
Článok 3 – odsek 1 – pododsek 2
	

	Text predložený Komisiou
	Pozmeňujúci návrh

	Uvedený vykonávací akt sa prijme v súlade s postupom preskúmania uvedeným v článku 4 ods. 2.
	Ak Komisia čiastočne pozastaví uplatňovanie článku 1 alebo článku 2, zmení prílohu I, prílohu II alebo prílohu III tak, že upraví uplatniteľné colné sadzby, colné kvóty, prípadne rozsah tovaru, na ktorý sa vzťahujú.



Pozmeňujúci návrh		34
Návrh nariadenia
Článok 3 – odsek 1 a (nový)
	

	Text predložený Komisiou
	Pozmeňujúci návrh

	
	1a.	Bez toho, aby bolo dotknuté nariadenie Európskeho parlamentu a Rady (EÚ) 2023/2675, ak Spojené štáty uplatňujú alebo hrozí, že uplatnia dodatočné clá alebo akékoľvek iné opatrenie ovplyvňujúce obchod alebo investície s cieľom zabrániť ukončeniu, zmene alebo prijatiu určitého aktu Úniou alebo členským štátom alebo takéto ukončenie, zmenu alebo prijatie dosiahnuť, čím zasahujú do legitímnych zvrchovaných rozhodnutí Únie alebo členského štátu, Komisia v prípade potreby vykoná preskúmanie na základe opodstatnených informácií zhromaždených z vlastnej iniciatívy alebo získaných z akéhokoľvek spoľahlivého zdroja vrátane členského štátu, Európskeho parlamentu alebo výrobcov z Únie. Ak preskúmanie vedie k takémuto záveru, Komisia je splnomocnená v súlade s článkom 4d prijímať delegované akty, ktorými sa menia prílohy I, II alebo III k tomuto nariadeniu, s cieľom úplne alebo čiastočne pozastaviť uplatňovanie článku 1 alebo článku 2 tohto nariadenia.



Pozmeňujúci návrh		35
Návrh nariadenia
Článok 3 – odsek 1 b (nový)
	

	Text predložený Komisiou
	Pozmeňujúci návrh

	
	1b.	Na delegované akty prijaté podľa tohto článku sa uplatňuje postup stanovený v článku 4e, ak si to v prípade náhlej zmeny okolností vzhľadom na okolnosti existujúce v čase vydania spoločného vyhlásenia, ktorá zásadne ovplyvní základné bezpečnostné záujmy Únie alebo jej členských štátov vrátane ich územnej celistvosti a ich hospodárskeho rozmeru, vyžadujú vážne a naliehavé dôvody.



Pozmeňujúci návrh		36
Návrh nariadenia
Článok 3 – odsek 2
	

	Text predložený Komisiou
	Pozmeňujúci návrh

	2.	Vykonávací akt uvedený v odseku 1 sa uplatňuje dovtedy, kým okolnosti uvedené v odseku 1 pretrvávajú.
	2.	Delegované akty uvedené v odsekoch 1, 1a a 1b tohto článku sa uplatňujú dovtedy, kým okolnosti uvedené v odsekoch 1, 1a a 1b tohto článku pretrvávajú a v každom prípade najdlhšie do dátumu ukončenia uplatňovania tohto nariadenia uvedeného v článku 6 druhom odseku. Ak Komisia zistí, že dôvody pozastavenia už neplatia, je splnomocnená prijímať delegované akty v súlade s článkom 4d, ktorými sa mení príloha I, príloha II alebo príloha III k tomuto nariadeniu s cieľom obnoviť uplatňovanie článku 1 alebo článku 2 alebo v prípade uvedenom v odseku 1 druhom pododseku tohto článku obnoviť pôvodné uplatniteľné colné sadzby, colné kvóty alebo rozsah tovaru uvedeného v prílohe I, prílohe II alebo prílohe III.



Pozmeňujúci návrh		37
Návrh nariadenia
Článok 4
	

	Text predložený Komisiou
	Pozmeňujúci návrh

	Článok 4
	vypúšťa sa

	Postup výboru
	

	1.	Komisii pomáha Výbor pre obchodné prekážky zriadený článkom 7 nariadenia Európskeho parlamentu a Rady (EÚ) 2015/18435.
	

	2.	Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
	

	_________________
	

	5 Nariadenie Európskeho parlamentu a Rady (EÚ) 2015/1843 zo 6. októbra 2015, ktorým sa stanovujú postupy Únie v oblasti spoločnej obchodnej politiky s cieľom zaistenia uplatňovania práv Únie podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (kodifikované znenie) (Ú. v. EÚ L 272, 16.10.2015, s. 1, ELI: http://data.europa.eu/eli/reg/2015/1843/oj).
	



Pozmeňujúci návrh		38
Návrh nariadenia
Článok 4 a (nový)
	

	Text predložený Komisiou
	Pozmeňujúci návrh

	
	Článok 4a

	
	Ochranný mechanizmus

	
	1.	Komisia pravidelne monitoruje vplyv tohto nariadenia na trhy Únie. Komisia je splnomocnená prijímať v súlade s článkom 4d delegované akty, ktorými sa mení príloha I, príloha II alebo príloha III k tomuto nariadeniu s cieľom dočasne úplne alebo čiastočne pozastaviť uplatňovanie článku 1 alebo článku 2, a to po preskúmaní na základe opodstatnených informácií zhromaždených z vlastnej iniciatívy alebo získaných z akéhokoľvek spoľahlivého zdroja vrátane členského štátu, Európskeho parlamentu alebo výrobcov z Únie, ak uplatňovanie článku 1 alebo článku 2 vedie k dovozu tovaru s pôvodom v Spojených štátoch v takých zvýšených množstvách, v absolútnom vyjadrení alebo relatívne k domácej výrobe, a za takých podmienok, že spôsobuje alebo hrozí, že spôsobí vážnu ujmu výrobnému odvetviu Únie.

	
	2.	Bez toho, aby bol dotknutý odsek 1, a ak neexistujú náznaky opaku, Komisia spravidla považuje medziročné zvýšenie objemu dovozu tovaru, na ktorý sa vzťahuje príloha I, príloha II alebo príloha III, o viac ako 10 % za dôkaz prima facie o vážnej ujme alebo hrozbe vážnej ujmy spôsobenej výrobnému odvetviu Únie. Ak sa zaznamená takéto zvýšenie objemu dovozu, Komisia bezodkladne začne preskúmanie s cieľom určiť, či zvýšenie objemu dovozu spôsobuje vážnu ujmu výrobnému odvetviu Únie alebo či hrozí, že ju spôsobí. Preskúmanie sa ukončí do troch mesiacov od jeho začatia. Ak preskúmanie vedie k záveru, že zvýšenie objemu dovozu spôsobuje alebo hrozí, že spôsobí vážnu ujmu výrobnému odvetviu Únie, Komisia prijme delegovaný akt v súlade s článkom 4d.

	
	3.	Komisia pri prijímaní delegovaného aktu uvedeného v odseku 1 alebo 2:

	
	a)	pokiaľ ide o tovar, na ktorý sa vzťahujú prílohy I a II: zodpovedajúcim spôsobom zmení prílohu I alebo prílohu II s cieľom pozastaviť colné preferencie na dovoz príslušného tovaru uvedené v článku 1; alebo

	
	b)	pokiaľ ide o tovar, na ktorý sa vzťahuje príloha III: zodpovedajúcim spôsobom zmení prílohu III s cieľom pozastaviť uplatňovanie colnej kvóty otvorenej pre príslušný tovar.

	
	4.	Delegované akty uvedené v odseku 3 tohto článku sa uplatňujú do dátumu ukončenia uplatňovania tohto nariadenia uvedeného v článku 6 druhom odseku. Ak Komisia zistí, že dôvody pozastavenia už neplatia, je splnomocnená prijímať delegované akty v súlade s článkom 4d, ktorými sa mení príloha I, príloha II alebo príloha III k tomuto nariadeniu s cieľom obnoviť uplatňovanie článku 1 alebo článku 2.

	
	5.	„Výrobné odvetvie Únie“ sú na účely tohto článku buď celkovo výrobcovia podobného alebo priamo konkurujúceho výrobku, ktorí pôsobia na území Únie, alebo výrobcovia z Únie, ktorých súhrnná výroba podobného alebo priamo konkurujúceho výrobku bežne predstavuje viac než 50 % a za výnimočných okolností nie menej než 25 % celkovej výroby takéhoto výrobku. Pojem „výrobcovia z Únie“ zahŕňa výrobcov priemyselného tovaru z Únie, ako aj výrobcov morských plodov a poľnohospodárskeho tovaru z Únie, na ktorý sa vzťahuje toto nariadenie.



Pozmeňujúci návrh		39
Návrh nariadenia
Článok 4 b (nový)
	

	Text predložený Komisiou
	Pozmeňujúci návrh

	
	Článok 4b

	
	Osobitné ustanovenia týkajúce sa ocele, hliníka a ich odvodených výrobkov

	
	1.	Pre kategórie tovaru uvedené v odseku 2 tohto článku sa pozastavenie ciel uvedené v článku 1 ods. 1 prestane uplatňovať šesť mesiacov od dátumu začatia uplatňovania článkov 1, 2, 3, 4a a 4b uvedeného v článku 6 treťom odseku.

	
	2.	Dotknuté kategórie tovaru sú tieto:

	
	a)	tovar patriaci pod číselný znak kombinovanej nomenklatúry 72;

	
	b)	tovar patriaci pod číselný znak kombinovanej nomenklatúry 73;

	
	c)	tovar patriaci pod číselný znak kombinovanej nomenklatúry 76.

	
	3.	Ak Spojené štáty pred dátumom ukončenia uplatňovania uvedeným v odseku 1 tohto článku znížia svoje príslušné clá na výrobky s pôvodom v Únii s obsahom ocele a hliníka vyšším ako 50 % na maximálne 15 % vrátane cla podľa doložky najvyšších výhod USA, Komisia je splnomocnená prijať v súlade s článkom 4d delegovaný akt s cieľom odložiť dátum ukončenia uplatňovania uvedený v odseku 1 tohto článku na dátum nie neskorší ako dátum ukončenia uplatňovania tohto nariadenia uvedený v článku 6 druhom odseku.

	
	Komisia takýto delegovaný akt neprijme, pokiaľ pretrváva niektorá z okolností na pozastavenie uplatňovania uvedených v článku 3 ods. 1 alebo 1a.



Pozmeňujúci návrh		40
Návrh nariadenia
Článok 4 c (nový)
	

	Text predložený Komisiou
	Pozmeňujúci návrh

	
	Článok 4c

	
	Určenie dátumu začatia uplatňovania

	
	1.	Komisia prijme v súlade s článkom 4d delegovaný akt, ktorým sa mení článok 6 tretí odsek, s cieľom určiť dátum, od ktorého sa uplatňujú články 1, 2, 3, 4a a 4b. Takýto delegovaný akt prijme výlučne vtedy, ak sú splnené všetky tieto podmienky:

	
	a)	Spojené štáty uplatňujú na tovar s pôvodom v Únii colnú sadzbu, ktorá nie je vyššia ako colná sadzba podľa doložky najvyšších výhod (DNV) USA, alebo colnú sadzbu v maximálnej výške 15 % vrátane cla podľa DNV USA;

	
	b)	Spojené štáty uplatňujú len clo podľa DNV USA na tieto výrobky Únie: nedostupné prírodné zdroje vrátane korku, všetky lietadlá a súčasti lietadiel, generické lieky a ich zložky a chemické prekurzory;

	
	c)	Spojené štáty uplatňujú colnú sadzbu v maximálnej výške 15 % vrátane cla podľa DNV USA na tento tovar s pôvodom v Únii: lieky, polovodiče, drevo, automobily a automobilové súčiastky;

	
	d)	Spojené štáty uplatňujú colnú sadzbu v maximálnej výške 15 % na výrobky s obsahom ocele a hliníka nižším ako 50 %.

	
	Okrem toho Komisia pri prijímaní delegovaného aktu uvedeného v prvom pododseku posúdi, či Spojené štáty poskytli formálne, jasné a presné záruky, že podmienky uvedené v písmenách a) až d) uvedeného pododseku boli splnené a že tieto podmienky budú naďalej plnené aj v budúcnosti.

	
	2.	Komisia delegovaný akt v súlade s odsekom 1 prvým pododsekom tohto článku neprijme, pokiaľ pretrváva niektorá z okolností na pozastavenie uplatňovania tohto nariadenia uvedených v článku 3 ods. 1 alebo 1a.



Pozmeňujúci návrh		41
Návrh nariadenia
Článok 4 d (nový)
	

	Text predložený Komisiou
	Pozmeňujúci návrh

	
	Článok 4d

	
	Vykonávanie delegovania právomoci

	
	1.	Komisii sa udeľuje právomoc prijímať delegované akty za podmienok stanovených v tomto článku.

	
	2.	Právomoc prijímať delegované akty uvedené v článku 3 ods. 1, 1a a 2, článku 4a, článku 4b a článku 4c sa Komisii udeľuje od... [dátum nadobudnutia účinnosti tohto nariadenia] do... [dátum ukončenia uplatňovania tohto nariadenia uvedený v článku 6 druhom odseku].

	
	3.	Delegovanie právomoci uvedené v článku 3 ods. 1, 1a a 2, článku 4a, článku 4b a článku 4c môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.

	
	4.	Komisia pred prijatím delegovaného aktu konzultuje s expertmi určenými jednotlivými členskými štátmi v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva.

	
	5.	Komisia oznamuje delegovaný akt hneď po jeho prijatí súčasne Európskemu parlamentu a Rade.

	
	6.	Delegovaný akt prijatý podľa článku 3 ods. 1, 1a a 2, článku 4a, článku 4b a článku 4c nadobudne účinnosť, len ak Európsky parlament alebo Rada voči nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.



Pozmeňujúci návrh		42
Návrh nariadenia
Článok 4 e (nový)
	

	Text predložený Komisiou
	Pozmeňujúci návrh

	
	Článok 4e

	
	Postup pre naliehavé prípady

	
	1.	Delegované akty prijaté podľa tohto článku nadobúdajú účinnosť okamžite a uplatňujú sa, pokiaľ voči nim nie je v súlade s odsekom 2 vznesená námietka. V oznámení delegovaného aktu Európskemu parlamentu a Rade sa uvedú dôvody použitia postupu pre naliehavé prípady.

	
	2.	Európsky parlament alebo Rada môžu vzniesť voči delegovanému aktu námietku v súlade s postupom uvedeným v článku 4d ods. 6. V takom prípade Komisia okamžite po oznámení rozhodnutia Európskeho parlamentu alebo Rady vzniesť námietku akt zruší.



Pozmeňujúci návrh		43
Návrh nariadenia
Článok 5 a (nový)
	

	Text predložený Komisiou
	Pozmeňujúci návrh

	
	Článok 5a

	
	Hodnotenie a podávanie správ

	
	1.	Komisia do ... [šesť mesiacov od dátumu nadobudnutia účinnosti tohto nariadenia] vykoná posúdenie vplyvu tohto nariadenia na hospodárstvo a bezpečnosť. V tomto posúdení vplyvu sa preskúma:

	
	a)	vplyv uplatňovania tohto nariadenia na všetok dovoz a vývoz medzi Úniou a Spojenými štátmi; a

	
	b)	zmeny obchodných tokov a distribučné účinky medzi členskými štátmi a sektormi.

	
	2.	Komisia do ... [šesť mesiacov pred dátumom ukončenia uplatňovania tohto nariadenia] predloží dodatočné komplexné posúdenie vplyvu. V tomto posúdení vplyvu sa okrem iného preskúma:

	
	a)	vplyv uplatňovania tohto nariadenia na všetok dovoz a vývoz medzi Úniou a Spojenými štátmi;

	
	b)	zmeny obchodných tokov a distribučné účinky medzi členskými štátmi a sektormi;

	
	c)	všetky zistené netarifné vplyvy relevantné pre vnútorný trh a spotrebiteľov;

	
	d)	účinky na konkurencieschopnosť, výrobcov z Únie vrátane výrobcov agropotravinových výrobkov z Únie a MSP;

	
	e)	politický vývoj obchodných a investičných vzťahov medzi Úniou a Spojenými štátmi od nadobudnutia účinnosti tohto nariadenia;

	
	f)	úroveň pokroku v rokovaniach medzi Úniou a Spojenými štátmi o dosiahnutí záväzkov uvedených v spoločnom vyhlásení vrátane ich vykonávania;

	
	g)	či nariadenie spôsobilo ujmu a nerovnováhu v konkrétnych odvetviach, a to aj pokiaľ ide o ceny;

	
	h)	ako sa zmenili štruktúry obchodu Únie, pokiaľ ide o obchod s tretími krajinami, v dôsledku obchodnej politiky Spojených štátov a dvojstranných dohôd Spojených štátov s tretími krajinami;

	
	i)	vplyv tohto nariadenia na rozpočet Únie a vnútroštátne rozpočty a s tým súvisiace prognózy vzhľadom na pokles príjmov z ciel;

	
	j)	dôsledky pre bezpečnostné záujmy Únie, ako aj pre jej vonkajšiu politiku vrátane členstva vo WTO;

	
	k)	náklady regulačného zaťaženia vyplývajúce z dodržiavania ciel Spojených štátov, a to aj pokiaľ ide o clá podľa článku 232.

	
	Komisia sprístupní verejnosti podkladové údaje a metodiku svojich posúdení vplyvu.

	
	V prípade potreby sa k posúdeniu vplyvu uvedenému v prvom pododseku pripojí legislatívny návrh na predĺženie uplatňovania tohto nariadenia. V takom prípade sa v posúdení vplyvu posúdia všetky dôvody takéhoto predĺženia, a to aj vo vzťahu k bezpečnostným záujmom Únie a jej členských štátov.

	
	3.	Komisia pravidelne v každej fáze a včas informuje Európsky parlament a Radu o relevantnom vývoji pri uplatňovaní tohto nariadenia. Európsky parlament alebo Rada môžu vzhľadom na získané informácie vo vhodných prípadoch vyzvať Komisiu na výmenu názorov.



Pozmeňujúci návrh		44
Návrh nariadenia
Článok 6 – nadpis
	

	Text predložený Komisiou
	Pozmeňujúci návrh

	Nadobudnutie účinnosti
	Nadobudnutie účinnosti a uplatňovanie



Pozmeňujúci návrh		45
Návrh nariadenia
Článok 6 – odsek 1 a (nový)
	

	Text predložený Komisiou
	Pozmeňujúci návrh

	
	Uplatňuje sa od … [dátum nadobudnutia účinnosti tohto nariadenia] do 31. marca 2028.



Pozmeňujúci návrh		46
Návrh nariadenia
Článok 6 – odsek 1 b (nový)
	

	Text predložený Komisiou
	Pozmeňujúci návrh

	
	Články 1, 2, 3, 4a a 4b sa však uplatňujú až od dátumu určeného delegovaným aktom prijatým v súlade s článkom 4c.

